**Дупер** (стилизирано како **ДУПЕР**) е македонски поп дуо бенд основан во Скопје. Моментални членови на бендот се Борис Какуринов кој свири на гитара и клавијатурa и Илчо Нечовски кој е главен вокал и свири на бас гитара. Мартина Баракоска која била дел од бендот до 2019 година, свирела на тапани. 

Бендот стекнува популарност со нивниот деби сингл „Не сум твој тип" (2018) за кој добиваат позитивни критики поради оригиналниот и свеж звук кој го внесуваат во македонската музика.

Позадина
--------

Борис Какуринов и Илчо Нечовски се запознаваат уште во средно училиште. Поради тоа што имаат заеднички проби во оркестарот во нивното училиште Орце Николов каде Илчо свири виолина, а Борис гитара, одлучуваат да свират заедно.

### 2018-2021: Музичко пробивање и прв студиски албум

За првпат се појавуваат на македонската сцена со песната „Не сум твој тип" издадена на 20 јуни 2018 година со музичко видео во режија на Томи Акимовски. Песната стекнува инстантна популарност, а бендот добива пофалби за оригиналниот звук кој го воведуваат на македонската сцена. Во 2021 година, спотот за песната е прегледан повеќе од 3 милиони пати на Јутјуб.

Бендот потпишува договор со издавачката куќа Авалон продукција во 2018, а истиот го раскинува во 2019 година. Истата година, поради ненадминливи разлики, Мартина Баракоска ја напушта групата. На 20 мај 2020 година, бендот ја објавува „Сменета" во соработка со Матеј Фолц која добива добри критики од публиката. Музичкото видео за песната е во режија на Ангела и на Софи од „Фроузен тајм дропс".

Нивниот прв студиски албум *Хипер* кој ги содржи претходно издадените песни „Тело за на ТВ", „Ние сме 2", „Пробај да ми бидеш" е издаден независно во јули 2021 година. На албумот се наоѓа и последниот сингл на бендот насловен „Рајот на земјата" чиј спот е издаден на 7 јули во режија на Томислав Живковиќ. Музиката, текстот и аранжманот на сите песни се направени од двајцата членови на дуото, додека снимањето, миксот и мастерингот се изработени од Ангел Ќосев, во студиото „Подрумот". На 8 септември, бендот ја објавува „Не ми даваш сон" во соработка со Теа Трајковска заедно со музичко видео во режија на Томислав Живковиќ.

Награди и номинации
-------------------

Во 2019 година, бендот ја добива наградата за музичко отркитие на годината на шоуто Златна бубамара на популарноста. Истата година, добиваат номинација за најдобра алтернативна група и најдобар спот за 2019 година на манифестацијата MAC одржана во Белград, Србија. Бендот исто така ја добива наградата за најдобар бенд доделена на наградите организирани од страна на магазинот *Стори*.

Јавни настапи
-------------

На Златната бубамара на популарноста од 2019, бендот настапува со песните „Не сум твој тип" и „Ние сме 2".

Дискографија
------------

* *Хипер* (2021)

Видеографија
------------

| Видео | Година | Режисер |
| --- | --- | --- |
| „Не сум твој тип" | 2018 | Томи Акимовски |
| „Тело за на ТВ" | 2018 | Томи Акимовски |
| „Ние сме 2" | 2019 | Томи Акимовски |
| „Патник" | 2019 | Frozen Time Drops |
| „Пак и пак" | 2019 | Frozen Time Drops |
| „Единствен начин" | 2020 | Frozen Time Drops |
| „Сменета" (соработка со Матеј Фолц) | 2020 | Frozen Time Drops |
| „Рајот на земјата" | 2021 | Томислав Живковиќ |
| „Не ми даваш сон" (соработка со Теа Трајковска) | 2021 | Томислав Живковиќ |

Наводи
------

1. ↑  „Интервју: „ДУПЕР" е за самите нас, едно големо другарство". *Вечер*. 16 јануари 2020. Посетено на 28 јули 2021.
2. ↑  Б. Р. (21 јуни 2018). „Дупер – Освежување на македонската музичка сцена". Радио бубамара. Архивирано од изворникот на 2021-07-28. Посетено на 28 јули 2021.
3. ↑  „Членовите на новото скопско трио „Дупер" тврдат – „Не сум твој тип" (ВИДЕО)". 27 јули 2018. Посетено на 28 јули 2021.
4. ↑   *DUPER - Ne sum tvoj tip*. Официјален Јутјуб канал на Дупер. 30 јуни 2018.. Retrieved 28 јули 2021.
5. ↑  „Дупер промовира прв албум по три години на сцената". *Репортер мк*. 6 јули 2021. Посетено на 28 јули 2021.
6. ↑  „„Дупер" со нова песна се збогува со Мартина и Авалон". *Република онлајн*. 6 мај 2019. Архивирано од изворникот на 2021-07-28. Посетено на 28 јули 2021.
7. ↑  Стевковска, Марта (15 јуни 2020). „Со Дупер и Матеј Фолц за „Сменета"". *Портрет дигитал*. Посетено на 28 јули 2021.
8. ↑  „Хипер - Дупер". Музички регистар. Посетено на 28 јули 2021.
9. ↑  Б. Р. (7 јули 2021). „ДУПЕР ГО ОБЈАВИ ПРВИОТ АЛБУМ!". Архивирано од изворникот на 2021-07-28. Посетено на 28 јули 2021.
10. 1 2  „„Дупер" ќе ве одведат до – „Рајот на земјата" (ВИДЕО)". *Вистина мк*. 19 јули 2021. Посетено на 28 јули 2021.
11. ↑   *THEA X DUPER - Ne mi davash son (Official Video)*. 8 септември 2021.. Retrieved 8 септември 2021.
12. ↑  „Еве во чии раце завршија наградите на „Златна Бубамара на популарноста"". *Фемина*. 22 февруари 2019. Посетено на 28 јули 2021.
13. ↑  Таушанска, Марија (2 јуни 2020). „Правиме музика без намера да се допаднеме". *Нова Македонија*. Посетено на 28 јули 2021.
14. ↑  „Официјално избран најдобар инфлуенсер во Македонија". *Скопје 24*. 26 март 2019. Архивирано од изворникот на 2021-07-31. Посетено на 31 јули 2021.
15. ↑   *ДУПЕР - НЕ СУМ ТВОЈ ТИП/НИЕ СМЕ 2 (Златна бубамара 2019)*. Јутјуб. 14 март 2019.. Retrieved 28 јули 2021.

Надворешни врски
----------------

* Официјален канал на Јутјуб
* Официјален профил на Фејсбук
* Официјален профил на Инстаграм